Koxawanikya (suterot)

Koxawanikya tir tan toloy zolonaf berpot ke María Luisa Bombal, sanegayan bak 1938.

Askisikya ke Koxawanikya su awalker viele rupa tozuwer ; voxen bak miel edje ware tir koxawayana vamoe ilava, inaf iteem fenkuwer numen, teka artan vofad, pune ina va coba pokeon dilizesa wir. Wira va kot korik woras va setikeks ke inaf darekeugal kimbar milinde sinafa wira va awalkikya askir. Acum male inyon setikeks is telyon ke pokeik, va taneafe kempanikye bak sardugal, is va gadikye, is va nazbeikeem, is va berya... rupa va int layer vieli askisikya ixam levgayasa va awalkera ke blisik pune va toleaf awalk jugemer : i va awalk ke awalkik. Batcoba tir spuesisa rupa, dem brugey is volacagina jugemera edje tuwidlasa vula me gracawed.

Bata rupa gu Izva ke María Griselda arnazbeya ke Koxawanikya negana gan bana ina zo tuvarayar : brazanikya nope cugunaykafa listuca ko sumef geekaf pilkot gan kurenik mejeteson zo stanjur. Koe kotbata rupa, cugunaykaf delt va koredikya jontikviele lyumasa wal klokura is geltrura tudenad. To ayikya loviele mevangrupena tid dem koefa blira kulafa ise va koncoba meropimtana onkad, i va koncoba presafa dace kaikfisa va dalintafa jiluca ; i to ayikya va nuyuca is ayikyafa gropa lakevrojud neke gan kotcoba anameon tigisa zo ripindad.

 Dere rupel 
 María Luisa Bombal : Tcileaf espanavaf suterotik ( 1910-1980 )
 (es) Krent ke berpot, La amortajada dene Memoria Chilena internetxo
|style="vertical-align: top;"|

|}
Koxawanikya
Koxawanikya
Koxawanikya
Koxawanikya
Koxawanikya